RJH ลั่นปี 60 รายได้โต 10-15% จากขึ้นค่ารักษา-รับส่วนแบ่งกำไรรพ.โรจนะ
RJH ลั่นปี 60 รายได้โต 10-15% จากขึ้นค่ารักษา-รับส่วนแบ่งกำไรรพ.โรจนะ
20 มี.ค. 2560

นายวชิระ วุฒิกุลประพันธ์ กรรมการผู้จัดการ บริษัท โรงพยาบาลราชธานี จำกัด (มหาชน) หรือ RJH เปิดเผยว่า บริษัทฯตั้งเป้ารายได้ปี 60 เติบโต 10-15% จากปีนี้ที่มั่นว่ารายได้จะเติบโตได้ตามเป้าหมายที่วางไว้ 10-15% จากปีก่อนที่ 1,035 ล้านบาท หลัง 9 เดือนแรกที่ผ่านมาบริษัทฯมีรายได้แล้ว 901.93 ล้านบาท โดยในปี 60 บริษัทฯมีแผนที่จะปรับค่ารักษาพยาบาลขึ้นเฉลี่ย 5% นอกจากนี้บริษัทฯยังเน้นการรักษาผู้ป่วยที่เป็นโรคซับซ้อนมากขึ้นซึ่งมีค่ารักษาพยาบาลที่แพงกว่า
นอกจากนี้บริษัทฯยังจะได้รับส่วนแบ่งกำไรจากการลงทุน 54% ในบริษัท โรงพยาบาลราชธานี โรจนะ จำกัด ซึ่งอาจจะเริ่มเห็นกำไรตั้งแต่ช่วงปลายปีนี้ เนื่องจากในช่วง 9 เดือนแรกที่ผ่านมามีผลขาดทุนเหลืออยู่เพียง 4 แสนบาท โดยยังต้องรอลุ้นผลประกอบการในช่วงไตรมาส 4/59 อีกครั้งหนึ่ง อย่างไรก็ตามบริษัทฯเชื่อว่าผลประกอบการปี 60 จะมีผลกำไรอย่างแน่นอน ก็จะส่งผลให้แนวโน้มอัตรากำไรขั้นต้นปรับตัวดีขึ้นมาอยู่ที่ใกล้เคียง 30% ในปีนี้ จากปัจจุบันอยู่ที่ 28.31%
“ผลประกอบการของเราปรับตัวดีขึ้นอย่างต่อเนื่อง ซึ่งเรายังคงเป้าหมายที่จะมีรายได้เติบโตปีละ 10-15% ซึ่งก็เป็นไปตามการขยายตัวของผู้ป่วย ประกอบกับเน้นการรักษาโรคซับซ้อนที่มีมูลค่าสูงมากขึ้น นอกจากนี้เรายังมีแผนที่จะเพิ่มการรักษาเกี่ยวกับผู้ป่วยที่มีบุตรยาก และความสวยความงามเพิ่มเติมด้วย”นายวชิระ กล่าว
นายวชิระ กล่าวอีกว่า บริษัทฯได้ตั้งงบลงทุนสำหรับปี 60-63 ไว้ที่ราว 600-700 ล้านบาท โดยจะใช้ในการลงทุนอาคาร 9 ชั้น จำนวน 120 เตียง เพื่อรองรับผู้ป่วยชำระเป็นเงินสดทั้งหมด ซึ่งปัจจุบันอยู่ระหว่างการประเมินผลกระทบสิ่งแวดล้อม (EIA) โดยคาดว่าจะเริ่มก่อสร้างในปี 60 และแล้วเสร็จภายในปี 63 ซึ่งจะทำให้สัดส่วนผู้ป่วยเป็นเงินสด 60% สวัสดิการประกันสังคม 40% จากปัจจุบันสัดส่วนผู้ป่วยเงินสดอยู่ที่ 52.8%
นอกจากนี้ยังมีการลงทุนในอาคาร MRI Center ที่จะเริ่มก่อสร้างในปี 60 และแล้วเสร็จในปี 61 มูลค่าการลงทุน 20 ล้านบาท และเพิ่มเตียงอีก 23 เตียง ในโรงพยาบาลราชธานี โรจนะ ใช้เงินลงทุน 15 ล้านบาท และอีก 20 ล้านบาท จะใช้ในการลงทุน Hemodialysis Center